作者:毛熙震
標題:浣溪沙
內容:春暮黃鶯下砌前，水精簾影露珠懸，綺霞低映晚晴天。弱柳萬條垂翠帶，殘紅滿地碎香鈿，蕙風飄蕩散輕煙。花榭香紅煙景迷，滿庭芳草綠萋萋，金鋪閑掩繡簾低。紫燕一雙嬌語碎，翠屏十二晚峰齊，夢魂消散醉空閨。晚起紅房醉欲消，綠鬟雲散嫋金翹，雪香花語不勝嬌。好是向人柔弱處，玉纖時急繡裙腰，春心牽惹轉無憀。一隻橫釵墜髻叢，靜眠珍簟起來慵，繡羅紅嫩抹蘇胸。羞斂細蛾魂暗斷，困迷無語思猶濃，小屏香靄碧山重。雲薄羅裙綬帶長，滿身新裛瑞龍香，翠鈿斜映豔梅妝。佯不覷人空婉約，笑和嬌語太倡狂，忍教牽恨暗形相。碧玉冠輕嫋燕釵，捧心無語步香階，緩移弓底繡羅鞋。暗想歡娛何計好，豈堪期約有時乖，日高深院正忘懷。半醉凝情臥繡茵，睡容無力卸羅裙，玉籠鸚鵡厭聽聞。慵整落釵金翡翠，象梳欹鬢月生雲，錦屏綃幌麝煙燻。